"Kemm inkunu boloh jekk lil uliedna minflok nagħtuhom il-ħobż bnin tat-tjieba, tal-kontroll tagħna nfusna u tad-dixxiplina, nagħtuhom il-ġebel jew il-velenu tad-dipendenza. Ħudha, ma jiġrilek xejn! Ma tmurx il-ħabs, anzi tista' tixtriha! Veru se toqtlok, veru se tkisser ħajtek u ħajjet in-nies ta' madwarek, imma ndawru r-rota." Hekk qal l-Arċisqof Charles Scicluna waqt l-omelija tal-quddiesa ċċelebrata fil-Kappella taċ-Ċentru Terapewtiku ta' San Blas. Tul l-istess omelija l-Arċisqof ta spjega ta' xi tfisser il-komunità ġewwa San Blas. Spejga li min jiġi hawn huwa vittma ta' sistema li offrietlu d-dlam tad-droga bħala serħan. X'deċiżjonijiet qegħdin nagħmlu? "X'deċiżjonijiet qegħdin nagħmlu? X'deċiżjonijiet se nieħdu? Ma ninsewx li Alla, jekk irid ikun f'għemilna, irid ikun preżenza ta' mħabba li hija l-verità ta' dak kollu li hu ta' ġid għall-bniedem", sostna l-Arċisqof L-Arċisqof Scicluna rrefera għas-sagrifiċċji li qed jitolbna nagħmlu l-awtoritajiet tas-saħħa u hawn staqsa "Imma allura ma nistgħux nifhmu li s-saħħa taż-żgħażagħ u tal-adulti titlob deċiżjonijiet għaqlin? U mhux li nagħmlu d-dipendenza mid-droga iżjed faċli!" Hu kompla jgħid li se jħalli dan il-kliem għal min irid jifhem u awgura li nkunu soċjetà li ma nibżgħux mid-dawl ta' Ġesù u li nwarrbu d-dlamijiet tal-ħażen minn ġo qalbna. It-tieni parti tal-mixja tar-Randan Waqt l-omelija l-Arċisqof Scicluna ffoka fuq kif l-Evanġelju tal-lum, hekk kif il-Knisja bdiet it-tieni parti tal-mixja tar-Randan, jagħti l-aħbar tajba u sabiħa li twassalna biex niċċelebraw il-misteru kbir tal-Għid. Spjega kif meta Ġesù ried iħabbar il-missjoni tiegħu uża kelma 'evanġelju,' kelma ġejja mill-Grieg u tfisser 'aħbar tajba'. "Din hija l-aħbar it-tajba li għandna bżonn niftakru dejjem hi li Alla huwa mħabba u mhux biss fil-ħajja tiegħu: il-Missier u l-Iben u l-Ispirtu s-Santu, imma anke meta jħares lejn kull wieħed u waħda minna," sostna l-Arċisqof. Proposta biex in-nies jersqu lejn id-dawl fid-dlam Semma' wkoll kif l-istedina, f'dan ir-Raba' Ħadd tar-Randan, trid tkun il-proposta li nersqu lejn id-dawl fid-dlam. Qal li Ġesù jfakkar li għalkemm l-aħbar tiegħu, hija dawl fid-dlam, uħud minna jibqgħu jħobbu d-dlam iżjed mid-dawl, anzi naħarbu mid-dawl, naħarbu mill-verità, naħarbu mill-ġustizzja, u naħarbu mis-sewwa. Għaliex fejn qegħdin forsi jogħġobna jew inkella nibżgħu mid-dawl. Din hija stedina li la toqtol il-libertà la tiegħi u lanqas tiegħek. Hija proposta imma hija proposta ta' mħabba, sostna l-Arċisqof Scicluna li rrefera għal espressjoni li jixtieq li n-nies jirriflettu fuqha."Ġesù jitkellem fuq dawk li Alla juruh permezz tal-għemil tagħhom. Imma din xi tfisser? Xi jfisser li fl-għemil tiegħi ikun hemm Alla? Jiena naħseb nistgħu kull fejn hemm Alla li huwa mħabba, nifhmu li l-għemil tiegħi biex ikun għemil ta' dawl irid ikun hemm l-imħabba." F'dawn il-mumenti ta' diffikultà fis-soċjetà faċli nintelqu lejn id-dlamijiet tal-frustrazzjoni, tar-rabja, u ta' qtigħ il-qalb imm l-Mulej illum ifakkarna fl-imħabba tiegħu biex jagħtina tama, biex jagħmlilna kuraġġ, biex ifakkarna li ma nistgħux nirbħu mument diffiċli weħidna, imma flimkien. Li jekk hemm d-dlamijiet fostna rridu niċħduhom: id-dlamijiet tal-inġustizzji, tal-korruzzjoni, tal-vjolenza, u d-dlam ta' min jisfrutta lil ħutna, saħaq l-Arċisqof Charles J Scicluna.